Juozapas Albinas Herbačiauskas – dviejų kultūrų žmogus,

Juozo Keliuočio draugas

Salvinija Kalpokaitė,

Rokiškio Juozo Keliuočio viešosios bibliotekos vaikų ir jaunimo literatūros skyriaus vedėja

Nei laikas, nei istorinės pervartos nesugebėjo išbraukti iš žmonių atminties rašytojo, žurnalo „Naujoji Romuva“ redaktoriaus Juozo Keliuočio ir jo draugo lietuvių ir lenkų literatūros atstovo, rašytojo, modernistinio romantizmo Lietuvoje pradininko, kultūros veikėjo Juozapo Albino Herbačiausko vardų. Šis iki šiol laikomas viena paslaptingiausių XX amžiaus pradžios figūrų, garsėjusių ekstrasenso ir pranašo sugebėjimais. Pasak XVI a. prancūzų filosofo Mišelio de Montenio, „niekada nebūna taip, kad du žmonės vienodai mąstytų apie tą patį dalyką, neįmanoma išgirsti dviejų visiškai vienodų nuomonių ne tik iš dviejų skirtingų žmonių, bet ir iš to paties žmogaus, tačiau skirtingu laiku“. Kuo Juozapas Albinas Herbačiauskas žavėjo Juozą Keliuotį, kas juos siejo, kuo rašytojas įdomus žurnalo skaitytojams – šiame straipsnyje apžvelgsiu J. A. Herbačiausko gyvenimo, kūrybos ir veiklos peripetijas lietuvių – lenkų kultūrų sankirtoje, jo ekstrasenso sugebėjimus, neramų būdą. XIX a. pabaigos – XX a. pirmos pusės įvykius. „Mano autobiografija?! Kam ji reikalinga? Juk piktos valios žmogelių šmeižtai ir plepalai sudarys apie mane „tikrą, mokslo daviniais paremtą“ Legendą! Būsiu toks, kokiu mane padarys piktų legendų kūrėjai! Ne, bereikalingi mano pasiaiškinimai. Juk žmonių „šviesybė“ tik tamsius šešėlius mato ir gerbia!” - taip J. A. Herbačiauskas rašė apie save , nei tikėdamasis būti suprastas, nei to supratimo iš tiesų trokšdamas. - Maloniausias man likimas – būti tik Legenda žmonėms!“ Todėl nei J. A. Herbačiausko kūrybos, nei paties autoriaus neįmanoma matuoti įprastiniais matais. Jis, pasak literatūrologės Viktorijos Daujotytės, yra nuo realybės atitrūkusio, itin „nežemiško“ žmogaus tipas.

**Juozapas Albinas Herbačiauskas – judrios inteligencijos „gyvenimo artistas“**

Juozapas Albinas Herbačiauskas gimė 1876 m. spalio 20 d. Lankeliškiuose, Stolaukelių sodžiuje (Vilkaviškio apskr.) - mirė 1944 m. gruodžio 3 d. Krokuvoje. Iš tėvo jis paveldėjo lenkišką kultūrą, iš motinos – lietuvišką kraują. J. A. Herbačiauskas - artimas Jono Basanavičiaus giminaitis. Jo motina Linkaitė buvo J. Basanavičiaus pusseserė. Ar tai turėjo didelės įtakos jo gyvenime - sunku pasakyti. J.A. Herbačiauskas mokėsi Marijampolėje. Į Lenkiją persikėlė 1894 m., kai dėl draudžiamos spaudos laikymo iš šeštos klasės buvo pašalintas iš gimnazijos. Nuvykęs į Varšuvą dirbo buhalteriu saldainių fabrike. Apie 1896 m. slapta perėjęs sieną Silezijos krašte, nuvyko į Krokuvą. Čia rado visiškai kitokią, laisvesnę nuo žandarų ir cenzūros aplinką, nei savajame krašte. Krokuvoje J.A. Herbačiauskas tapo Jogailaičių universiteto Filosofijos fakulteto laisvuoju klausytoju, nes neturėjo brandos atestato. Apie to meto gyvenimą jis pasakojo: „Lėšų neturėjau. Teko gyventi romantišką bohemos gyvenimą, Supratau tada draugiškumo prasmę (priklausė slavistų draugijai).“ Krokuvos universitete buvo įsteigtas pirmas lietuvių kalbos lektoratas. Apie 1911 – 1923 m. J. A. Herbačiauskas buvo pirmasis Jogailaičių universiteto lietuvių kalbos lektorius. Iš aplinkinių išsiskyrė garbanomis, juoda kaklaskare ir dvieiliu plieno spalvos švarku. Kiek Krokuvoje buvo lietuvių ar bent Lietuvos žmonių kas jie, pasak kai kurių amžininkų, niekas nesigilino, bet nuogirdos apie vieną kitą pasiekdavo ausis, taip pat ir apie J.A. Herbačiauską. Pastarasis garsėjo ne tik kritiškais pasisakymais dvasininkijos adresu. Jis taip pat buvo savotiškas jaunųjų menininkų sluoksnio „frantas“, madų etalonas. Ilgainiui elegantiškasis Herbačiauskas pražilo, ir sulyso, tapo piktesnio būdo, tačiau ūseliai ir kiek senamadiška kaklaskarė taip ir liko jo „vizitine kortele“. Aptariant tai, kas jungė lietuvių jaunimą XX a. pradžios Krokuvoje, šalia bendrų studijų, nepriteklių ir madų reikia paminėti bene svarbiausia – tautinio susitelkimo idėjas, įvairių draugijų steigimą – meno, kultūros puoselėjimui ir bendram darbui Lietuvos labui. „Krokuvoj būdamas susidraugavau su įžymiausiais to laiko lenkų rašytojais. Iš jų aš išmokau kultūros. Aš buvau jaunas, o kaip gražiai, kaip draugiškai jie su manimi elgėsi“, - J. A. Herbačiauskas pasakojo Juozui Keliuočiui. XX a. pradžios lietuvių draugijose mezgėsi lietuvių inteligentijos kultūrinė šviečiamoji veikla, brendo tautinė sąmonė, kristalizavosi nacionalinio judėjimo uždaviniai ir tikslai. Tuo laikotarpiu J.A. Herbačiauskas lenkų tarpe garsėjo kaip lietuvių rašytojas, rašąs straipsnius apie lietuvių literatūrą bei lietuvių liaudies kultūrą, etninės kūrybos temomis ir skelbiąs juos Krokuvos žurnaluose. Jis rašė, sekė bei aptarinėjo tautinės literatūros, kaip pats vadino, kelią Lietuvoje, domėjosi lietuvių tautinio judėjimo veikėjais ir pristatinėjo juos bei jų nuveiktus darbus lenkų kultūrinei visuomenei. Lietuviams J.A. Herbačiauskas bandė perteikti visas tas audringas XX a. pradžios meno naujoves, kuriose pats entuziastingai nardė: *Jaunosios Lenkijos* neįtikėčiausiuose meno eksperimentuose. Palaipsniui kito jo ateities Lietuvos vizija nuo unijinės koegzistencijos (tuo metu pats Herbačiauskas pritarė abiejų valstybių suartėjimo, unijos idėjai) iki savarankiškos šalies – atitinkamai lietuvių tautinio judėjimo raidai iki valstybingumo atkūrimo 1918 m. 1919 m. rugsėjo mėn. J.A. Herbačiauskui atsirado galimybė apsilankyti Lietuvoje. Kartu su M. Biržiška iš Vilniaus atvyko į Kauną. Šis vizitas Į Lietuvą paliko ryškų pėdsaką rašytojo gyvenime ir mąstysenoje. Dėl šio vizito jis susilaukė daugiausia kaltinimų ir abejonių, taip pat šis vizitas į Lietuvą jam pačiam tapo didelio lūžio momentu. Kadangi J.A.Herbačiauskas garsėjo tiesmuku būdu ir dar tiesesniu žodžiu, vieši jo pasisakymai lietuvių ir lenkų klausimais, ypač lenkų pozicijos lietuvių atžvilgiu kritika išprovokavo aštrią reakciją. Viešas savų pakitusių pažiūrų dėstymas geruoju nesibaigė. J.A. Herbačiausko lojalumui Lenkijos valstybei ištirti apie 1921m. gruodžio mėn. buvo suformuota speciali drausmės komisija. Iškilo įvairių keblumų. Tuo tarpu iš antrosios pusės Herbačiauskas ligi pat gyvenimo galo susilaukdavo aštrios kritikos už 1919 m. bandymą kištis politikon, dargi taip nesėkmingai ir kenksmingai tuometei jaunai Lietuvos valstybei ir už savo proujininius pasisakymus. Po garsiojo vizito į Lietuvą rašytojas ugningai stojo lietuvių pusėn, pasirodė kitokio tono jo straipsniai ir knygos. Jogailaičių universitete jis dėstė iki 1923 m. Tokio jo pokyčio finale tapo jau minėtas sugrįžimas į Lietuvą 1923 m. , o liudija tai 3 šiuo gyvenimo laikotarpiu parašytos knygos, skirtos vadinamajam „lietuvių – lenkų klausimui“. Vienas iš Herbačiausko kvietėjų į Lietuvą buvo Balys Sruoga. Juozas Keliuotis tvirtino ir gilesnius šio kvietimo niuansus: „Aš pats skaičiau ir turėjau savo archyve V. Krėvės ir B. Sruogos laiškus, rašytus J. A. Herbačiauskui, kuriuose juodu karštai kvietė būtinai atvykti į Lietuvą, o B. Sruoga net nurodė jam konkretų uždavinį: „kovoti su klerikalizmu“. Bet grįžęs Lietuvon Herbačiauskas nesusigyveno su V. Krėve ir B. Sruoga, nesuderino savo kūrybinių pastangų, o ilgainiui jie pasidarė tiesiog „priešai“. Nuo 1925 m. rugsėjo Herbačiauskas ėmėsi dėstyti lenkų kalbą bei literatūrą Lietuvos (Kauno) universiteto Slavų kalbų ir literatūros katedroje kaip lektorius. Tik nuo 1930 m. buvo išrinktas etatiniu lektoriumi. Kauno universitete jis dėstė iki 1932 m. pavasario sezono. Čia taip pat dėl jam nepalankių aplinkybių, charakterio savybių, ūmaus būdo, tuometės valdžios atstovų sprendimo iš Universiteto buvo pašalintas. Apie 1933 m. vėl išvyko į Lenkiją, Gyveno Varšuvoje, nuo 1943 m. Krokuvoje. 1944 m. mirė ten ir palaidotas. (Visą straipsnį skaitykite žurnale).